Nordeuropas største akvarium Nordsøen Oceanarium er nu blevet kåret til Nordens bedste Akvarium. Det er svenske børnefamilier og besøgende på hjemmesiden Barnsemester.se, der har bestemt, hvilke attraktioner der skal vinde 'Stora Barnsemesterpriset'. Barnsemester.se er sveriges største rejsesite for børnefamilier. Det er med udgangspunkt i de stjerner og bedømmelser, der uddeles af børnefamilierne på rejsesitet, at man finder de nominerede i de forskellige kategorier. - Det er et skulderklap, at vi blandt de mange attraktioner, der er, har fået så mange stjerner og fine tilbagemeldinger, at vi blev nomineret. At vi nu har fået flest stemmer, og kan kalde os Nordens bedste akvarium, er jo helt fantastisk. Vi kan bruge prisen til at tiltrække flere gæster fra Sverige og hele Norden, siger marketingchef Sylvia Berglund i en pressemeddelelse. Nordsøen Oceanerium har været nomineret flere gange tidligere og vandt også prisen tilbage i 2014.

Referat:
Svenske børnefamilier har endnu en gang kåret Nordsøen Oceanarium i Hirtshals til Nordens bedste Akvarium.